DA Den Europæiske Unions Tidende L 20/14

KOMMISSIONENS GENNEMFØRELSESAFGØRELSE (EU) 2018/115

af 24. januar 2018

om ændring, for så vidt angår placeringen af Galileo-sikkerhedsovervågningscentret, af gennemførelsesafgørelse (EU) 2016/413 om placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift, og om ophævelse af gennemførelsesafgørelse 2012/117/EU

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

Europa-Parlamentets og Rådets forordning (EU) nr. 1285/2013 af 11. december 2013 om etablering og drift af de europæiske satellitbaserede navigationssystemer og om ophævelse af Rådets forordning (EF) nr. 876/2002 og Europa-Parlamentets og Rådets forordning (EF) nr. 683/2008 (1), særlig artikel 12, stk. 3, litra c), og

ud fra følgende betragtninger:

(1) I bilaget til Kommissionens gennemførelsesafgørelse (EU) 2016/413 (2) er det fastsat, at Galileo-sikkerhedsovervågningscentret (GSMC) er delt i to, og at det skal etableres etapevist i Frankrig og Det Forenede Kongerige.

(2) Den 29. marts 2017 meddelte Det Forenede Kongerige Det Europæiske Råd, at landet har til hensigt at udtræde af Den Europæiske Union i overensstemmelse med artikel 50 i traktaten om Den Europæiske Union. GSMC bør imidlertid være placeret på et område i en EU-medlemsstat af hensyn til sikkerheden i Unionen og dens medlemsstater, bl.a. i betragtning af reglerne om beskyttelse af de klassificerede oplysninger og restriktioner for eksport af kryptografisk udstyr og PRS-teknologi.

(3) I sine retningslinjer, der blev vedtaget den 29. april 2017 efter Det Forenede Kongeriges meddelelse, erklærede Det Europæiske Råd, at spørgsmålet om fremtidigt hjemsted for EU's faciliteter i Det Forenede Kongerige bør afklares hurtigt, og at flytningen af dem bør lettes. Det er derfor vigtigt hurtigt at flytte det GSMC, der ligger i Det Forenede Kongerige, til en anden EU-medlemsstat.

(4) Derfor iværksatte Kommissionen i henhold til artikel 12 forordning (EU) nr. 1285/2013 en åben og gennemsigtig udvælgelsesprocedure med henblik på at fastlægge den nye placering af det GSMC, der hidtil har ligget i Det Forenede Kongerige. Denne procedure foregik i to faser, idet Kommissionen i første omgang sendte medlemsstaterne en indkaldelse af interessetilkendegivelser og derefter i anden omgang anmodede kandidatmedlemsstaterne om at forelægge detaljerede forslag.

(5) Resultatet af evalueringsproceduren viste, at Spaniens forslag var det bedste i forhold til de udvalgte vurderingskriterier, under hensyntagen til relevansen af den foreslåede tekniske løsning for tilrådighedsstillelse af faciliteter og levering af tjenester, som er nødvendige for driften af centret, nøjagtigheden af risikoidentifikationen og -styringen, navnlig med hensyn til risici i forbindelse med sikkerheden og kravene til tidsplanen, Spaniens accept af betingelserne i den etableringsaftale, der skal indgås med Kommissionen, samt indrømmelse af yderligere privilegier, detaljeringsgraden og gennemsigtigheden i beskrivelsen af centrets anlægs- og driftsomkostninger og forslagets gunstige finansielle følger for EU's budget. Derfor bør Spaniens forslag vælges.

(6) Centret bør etableres i marts 2018 med reducerede installationer for hurtigst muligt at være i stand til at varetage rollen som backup-center i forhold til det primære center, der ligger i Frankrig, idet det bør være etableret fuldt ud i marts 2019. Der bør indgås en etableringsaftale med Spanien om centret.

(7) Bilaget til gennemførelsesafgørelse (EU) 2016/413 bør derfor ændres.

(8) Det er desuden vigtigt at ændre teksten til bilaget til gennemførelsesafgørelse (EU) 2016/413 for at tage hensyn til det forhold, at etableringen af Galileo-sikkerhedsovervågningscentret beliggende i Frankrig blev fuldført i 2017.

(9) Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 36, stk. 1, i forordning (EU) nr. 1285/2013 —

VEDTAGET DENNE AFGØRELSE:

Artikel 1

I bilaget til gennemførelsesafgørelse (EU) 2016/413, i rækken vedrørende Galileo-sikkerhedsovervågningscentret (GSMC) i kolonnen »Placering og foranstaltninger til sikring af driften« ændres »Galileos sikkerhedscenter, som er delt i to, etableres etapevist i Frankrig og Det Forenede Kongerige. Etableringen, der er påbegyndt i 2013, forventes fuldført i 2017. Centret er omfattet af en aftale, der blev indgået i 2013 med Frankrig og Det Forenede Kongerige.« til »Galileo-sikkerhedsovervågningscentret, som er delt i to, er etableret i Frankrig og Spanien. Etableringen i Frankrig blev fuldført i 2017 og er omfattet af en aftale, der blev indgået i 2013 med Frankrig. Etableringen i Spanien påbegyndes i 2018 med reducerede installationer og bør være helt fuldført i marts 2019. Der bør indgås en aftale om etableringen med Spanien i 2018.«

Artikel 2

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den 24. januar 2018. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 1.

(2) Kommissionens gennemførelsesafgørelse (EU) 2016/413 af 18. marts 2016 om placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift, og om ophævelse af gennemførelsesafgørelse nr. 2012/117/EU (EUT L 74 af 19.3.2016, s. 45).